Figurat publike dhe Dokumentet e Panamasë
Presioni po shtohet ndaj politikanëve të njohur, të cilët janë implikuar nga nxjerrja e Dokumenteve të Panamasë
Skandali pas nxjerrjes së Dokumenteve të Panamasë ka vënë para presionit presidentin e Argjentinës, pasi detyroi kryeministrin e Islandës të jepte dorëheqjen. Në Rusi, bashkëpunëtorë të afërt të Presidentit Vladimir Putin lakoheshin disa herë në këto dokumente për depozita në banka të huaja. Por nxjerrja e këtyre informacioneve nuk e ka tronditur Moskën. Kryeministri i Islandës Sigmundur David Gunnlaugsson dha dorëheqjen këtë javë, kur u bë publik fakti që ai dhe bashkëshortja janë pronarë të një kompanie në Ishujt e Virgjër Britanikë. Po shtohet presioni që të japë dorëheqjen edhe Presidenti i Argjentinës Mauricio Macri, i cili këmbëngul se nuk ka shkelur ligjin: Presidenti Putin nuk del i implikuar në vepra penale nga Dokumentet e Panamasë. Por media njofton se një mik i tij, violinçelisti rus Sergei Roldugin, ka krijuar një perandori biznesesh me transaksione në llogari jashtë vendit, dhe se ky aktivitet mund të ketë lidhje me presidentin rus. Putin i hodhi poshtë aludimet, duke shtuar se Roldugin është një muzikant i shkëlqyer dhe se është një aksioner i vogël në një kompani ruse: Megjithë tonin sfidues të presidentit rus, Alexei Navalny, një figurë e njohur kundër korrupsionit në Rusi thotë për Zërin e Amerikës se priten pasoja serioze nga nxjerrja e dokumenteve. Skandali ka tronditur edhe Kinën, pasi u mësuan afere të ndryshme nga disa figura të larta të elitës në vend. Nxjerrja e dokumenteve ndodh ndërkohë që udhëheqja kineze po zbaton një tjetër fushatë anti-korrupsion në vend, por që shpesh shërben për të spastruar radhët nga kundërshtarët. Dje u lakuan emrat e dy politikanëve të lartë që mund të jenë të implikuar. Bashkëshortja e djalit të shefit të propagandës së Partisë Komuniste, Liu Yunshan ishte drejtoreshë e një firme investimesh në Ishujt e Virgjër. Ndërkaq, dhëndrri i Zëvendës Kryeministrit Zhang Gaoli ishte aksioner në tre kompani në Ishujt e Virgjër. Analistët thonë se dokumentet mbështesin bindjen e shumë aktivistëve se fakti që e ashtu-quajtura “aristokracia e kuqe”, pinjollët e anëtarëve të partisë, ministrave dhe anëtarëve të byrosë politike nuk janë prekur nga fushatat anti-korrupsion, tregon se fushatat ishin të nxitura dhe të drejtuara nga Presidenti Xi Jinping. Ministria e Jashtme kineze nuk ka pranuar të komentojë për informacionet e nxjerra. Pas publikimit të Dokumenteve të Panamasë, Kina ka kufizuar mundësinë e medias për të mbuluar skandalin. Media shtetërore i komentoi dokumentet si dëshmi e qëndrimit tendencioz të shtypit perëndimor kundër udhëheqësve jo-perëndimorë. Firma panameze e implikuar në këtë skandal, Mossack Fonseca thotë se miliona dokumente të nxjerra nga aktiviteti i saj lidhur me llogaritë bankare të personaliteteve politike dhe individëve të fuqishëm, në vende të njohura si parajsa fiskale, nuk janë nxjerrë nga një punonjës i brendshëm, por janë vjedhur nga hakerë.